चन्ना मामा (बालगीत)
"विदेह" पाक्षिक मैथिली इ - पत्रिका, वर्ष - ४, मास - ४६, अंक - ९२, दिनांक - १५ अक्टूबर २०११ मे "बालानां कृते" स्तंभ मे प्रकाशित ।
 चल रॉकेट ! उड़ान भर ।
 लऽ चल हमरा चान पर ।
 चन्ना मामा शोर करै छथि, बैसल आसमान पर । ।
 मामा भेटथिन्ह, मामी भेटथिन्ह ।
 नाना भेटथिन्ह, नानी भेटथिन्ह ।
 नाना सँ खूब खिस्सा सुनबै, सूतए काल दलान पर । ।
 मामा संगे सौंसे घुमबै ।
 दुर्गा - पूजा मेला देखबै ।
 नटुआ नाच, सिनेमा, नाटक, देखबै दुर्गा - थान तर । ।
 कचड़ी खएबै, मुरही खएबै ।
 रसगुल्ला बलुसाही खएबै ।
 चूड़ा - दऽही - गरम जिलेबी, नथुनी साव दोकान पर । ।
 ओहि ठाँ माएक दूध भात नञि ।
 ओहि ठाँ बाबू, बहिन, भाए नञि ।
 ओहि ठाँ हम ने रहबै हरदम, घुरि फेर अएबै गाम पर । । 